Mebel va yogʻochsozlik sanoatining rivojlanishi uchun qulay shart-sharoitlar yaratishga oid qoʻshimcha chora-tadbirlar toʻgʻrisida
(resolution, 2025-05-27)

Mebel ishlab chiqaruvchilar faoliyatini qoʻllab-quvvatlash, raqobatbardosh mahsulotlar ishlab chiqarish hamda eksportni ragʻbatlantirish, shuningdek, sohani rivojlantirish orqali aholi bandligini taʼminlash va daromadlarini oshirish maqsadida qaror qilaman: 1. Quyidagilar 2025 — 2028-yillarda mebel va yogʻochsozlik sanoatini rivojlantirishning asosiy maqsadli koʻrsatkichlari etib belgilansin: (a) mebel va yogʻochsozlik mahsulotlari ishlab chiqarish hajmini 30 foizga oshirish; (b) eksport hajmini 100 million AQSH dollariga yetkazish; (v) umumiy qiymati 200 million AQSH dollari miqdoridagi investitsiya loyihalarini amalga oshirish; (g) sohada 50 ming nafar aholini daromadli mehnat bilan taʼminlash. 2. 2029-yil 1-yanvarga qadar 1-ilovaga muvofiq mebel ishlab chiqarishda foydalaniladigan xom ashyo, ehtiyot qismlar, furnitura va aksessuarlar importida bojxona boji 1 foiz stavkada qoʻllanilsin. 3. Iqtisodiyot va moliya vazirligi, Soliq qoʻmitasi, Savdo-sanoat palatasi uch oy muddatda mebel sanoatida foydalaniladigan, oʻxshashi Oʻzbekiston Respublikasida ishlab chiqarilmaydigan va tasdiqlangan roʻyxat boʻyicha Oʻzbekiston Respublikasi hududiga olib kiriladigan, shuningdek, olib kirishda qoʻshilgan qiymat soligʻidan ozod etiladigan texnologik asbob-uskunalar distribyutorlar tomonidan mahalliy ishlab chiqaruvchilarga realizatsiya qilinganda qoʻshilgan qiymat soligʻi boʻyicha soliq bazasini mazkur asbob-uskunalarni sotib olish narxi va realizatsiya qilish narxi oʻrtasidagi ijobiy farqdan kelib chiqib aniqlash tartibini joriy etish yuzasidan Soliq kodeksiga oʻzgartirish va qoʻshimchalar kiritishni nazarda tutuvchi qonun loyihasini Vazirlar Mahkamasiga kiritsin. 4. 2025-yil 1-iyuldan boshlab oʻz xonadonida faoliyat yuritadigan yakka tartibdagi tadbirkorlarga mebel mahsulotlarini tayyorlash faoliyati bilan shugʻullanish huquqi berilsin. 5. Oʻzbekiston texnik jihatdan tartibga solish agentligi Savdo-sanoat palatasi, Investitsiyalar, sanoat va savdo vazirligi bilan birgalikda 2025-yil 1-avgustga qadar yogʻoch qirindili hamda yogʻoch tolali plitalarning (TIF TN 4410 va 4411 tovar pozitsiyasidagi mahsulotlar, bundan pol, devor va shift qoplamalari mustasno) texnik jihatdan tartibga solish sohasidagi normativ hujjatlar talablariga muvofiqligini baholash tartibini soddalashtirish yuzasidan Vazirlar Mahkamasiga takliflar kiritsin. 6. Investitsiyalarni jalb qilish, sanoatni rivojlantirish va savdoni tartibga solish masalalari boʻyicha Hukumat komissiyasi Savdoga koʻmaklashish jamgʻarmasi mablagʻlari hisobidan: (a) mahalliy ishlab chiqaruvchilarning oʻz mebel mahsulotlari bilan xalqaro koʻrgazmalarda ishtirok etishida bir korxona uchun amaldagi ijara xarajatlari qoplanadigan maydon hajmini oshirish; (b) mebel mahsulotlari ishlab chiqaruvchi korxonalar tomonidan muhandis-texnolog, lak va boʻyoq sepish ustasi, dizayner kabi xorijiy mutaxassislar jalb qilinganda ularning ish haqi boʻyicha xarajatlarni qoplash; (v) tayyor mebel mahsulotlari ishlab chiqaruvchilar uchun xalqaro sertifikatlarni (ISO, CE, BIFMA, OEKO-Tex Standard 100, Greenguard kabi) olish bilan bogʻliq xarajatlarni qoplash; (g) 2025-yil 1-iyuldan boshlab 2027-yil 1-iyunga qadar mebel mahsulotlari ishlab chiqaruvchi korxonalarda ishlab chiqarish jarayonlarini raqamlashtirish boʻyicha (CRM, ERP, PLM kabi) axborot tizimlarini joriy etish xarajatlarining 50 foizi, biroq 5 ming AQSH dollaridan koʻp boʻlmagan qismini qoplash choralarini koʻrsin. 7. Kambagʻallikni qisqartirish va bandlik vazirligi ish oʻrinlarini yaratish, saqlab qolish, brend yaratish, logistika, marketing kabi yoʻnalishlarda samaradorlikni oshirishga koʻmaklashish maqsadida mebel va yogʻochsozlik sanoati tarmogʻidagi tadbirkorlik subyektlariga xizmat koʻrsatish hamda ularni oʻqitish uchun xorijiy mutaxassislarni Bandlikka koʻmaklashish davlat jamgʻarmasi mablagʻlari hisobidan jalb qilsin. Bunda xorijiy mutaxassislarni jalb qilish xizmati boʻyicha xarid qilish tartib-taomillarini elektron shaklda oʻtkazmasdan amalga oshirishga ruxsat berilsin. 8. Shunday tartib oʻrnatilsinki, unga muvofiq: (a) Kambagʻallikni qisqartirish va bandlik vazirligi tomonidan Savdo-sanoat palatasi bilan birgalikda Kasbiy koʻnikmalar markazlarida tadbirkorlik subyektlari talabnomasiga koʻra xorijiy va mahalliy mutaxassislarni jalb qilgan holda mebel va yogʻochsozlik sanoati yoʻnalishida qisqa muddatli malakaviy tayyorlov kurslari (shu jumladan, dual taʼlim asosida) yoʻlga qoʻyiladi. Bunda oʻqitish xarajatlarining 60 foizi Savdoga koʻmaklashish jamgʻarmasi mablagʻlari hisobidan qoplab beriladi; (b) Savdo-sanoat palatasi hamda “Oʻzbekekspertiza” AJ tomonidan 2025-yil 1-iyulga qadar davlat xaridlarida ishtirok etayotgan mebel va yogʻochsozlik mahsulotlari ishlab chiqaruvchi tadbirkorlik subyektlari xatlovdan oʻtkaziladi hamda 2025-yil 15-avgustdan boshlab mebel va yogʻochsozlik mahsulotlarining mahalliy korxonalar tomonidan ishlab chiqarilganligini aniqlash boʻyicha “Oʻzbekekspertiza” AJ tomonidan toʻlov undirilmasdan ekspertizadan oʻtkazish, shu jumladan, mahalliy ishlab chiqarilgan tovar toʻgʻrisidagi sertifikat yoki ekspert xulosasini rasmiylashtirish amaliyoti joriy etiladi. Bunda “Oʻzbekekspertiza” AJning xarajatlari Savdoga koʻmaklashish jamgʻarmasi mablagʻlari hisobidan qoplab beriladi; (v) 2025-yil 1-avgustdan boshlab mahalliy mebel texnologlari uchun rivojlangan xorijiy mamlakatlardagi nufuzli tashkilotlarning sohaga tegishli boʻlgan malaka sertifikatlarini olish xarajatlarining 50 foizini Savdoga koʻmaklashish jamgʻarmasi mablagʻlari hisobidan qoplab berish tartibi joriy etiladi. 9. Belgilansinki, 2025-yil 1-oktabrdan boshlab elektron kooperatsiya portali va davlat xaridlari elektron tizimlari operatorlarining “Milliy doʻkon” sahifalarida faqatgina mahalliy ishlab chiqarilgan tovar toʻgʻrisidagi sertifikatga ega boʻlgan mebel mahsulotlarini joylashtirish va savdolarda ushbu sertifikatga ega tadbirkorlik subyektlarining ishtirok etishiga ruxsat beriladi. Bunda mazkur tartib korporativ buyurtmachilar tomonidan tijorat maqsadlarida qayta sotish yoki shu maqsadlarda tovarlardan ishlab chiqarishda foydalanish uchun amalga oshiriladigan davlat xaridlariga nisbatan tatbiq etilmaydi. 10. Oʻzbekiston Respublikasi Prezidentining 2025-yil 14-fevraldagi PQ-62-son qaroriga muvofiq ajratilgan mablagʻlar doirasida yoshlarning mebel va yogʻochsozlik sanoati yoʻnalishidagi loyihalariga 50 million AQSH dollari ekvivalentidagi mablagʻlar yoʻnaltirilsin. Bunda AT “Aloqabank” tomonidan tadbirkorlarni bino va uskunalar bilan taʼminlash uchun yangi moliyaviy mahsulotlar joriy etiladi. 11. Mebel va yogʻochsozlik sanoatini rivojlantirish boʻyicha chora-tadbirlar rejasi 2-ilovaga muvofiq tasdiqlansin. 12. Xonqa tajribasi asosida 2025-2026-yillarda mebelchilik jadal rivojlantiriladigan tumanlar roʻyxati 3-ilovaga muvofiq tasdiqlansin. 13. Qoraqalpogʻiston Respublikasi Vazirlar Kengashi, viloyatlar va Toshkent shahri hokimliklari hududlarda mebelchilik markazlarini tashkil etish va ularda loyihalarni joylashtirishni quyidagilarni nazarda tutuvchi Xonqa tajribasi asosida amalga oshirish choralarini koʻrsin: (a) mebel mahsulotlari ishlab chiqarishga ixtisoslashgan hududlarda, shu jumladan, kichik sanoat zonalarida mebel ishlab chiqaruvchi korxonalarni joylashtirish hamda ishlab chiqarilayotgan mahalliy mebel mahsulotlari uchun tegishli hududning alohida qismida shourumlar tashkil etish; (b) tadbirkorlik subyektlariga ishlab chiqarish bino-inshootlari uchun arxitektura-rejalashtirish topshirigʻini ishlab chiqish, loyiha hujjatlarini kelishish, qurilish-montaj ishlarini boshlash uchun ruxsat olishda koʻmaklashish; (v) ishlab chiqarish bino-inshootlari bevosita tadbirkorlik subyektlari tomonidan jalb qilingan qurilish korxonalari tomonidan barpo etilishi uchun barcha zaruriy sharoitlarni yaratish; (g) ishlab chiqarish bino-inshootlari barpo etilgandan soʻng bir oy ichida asbob-uskunalar xaridi uchun tijorat banklari tomonidan kredit mablagʻlari ajratilishini taʼminlash. Bunda “Tadbirkorlikni rivojlantirish kompaniyasi” AJ tomonidan kredit, lizing va mikrokreditlar ajratish uchun resurslar taqdim etiladi. 14. Iqtisodiyot va moliya vazirligi hamda Savdo-sanoat palatasining Oʻzbekiston mebel va yogʻochsozlik sanoati korxonalari uyushmasi bilan birgalikda mebel va yogʻochsozlik mahsulotlari ishlab chiqarishni rivojlantirishga qaratilgan dasturni amalga oshirish yuzasidan taklifi maʼqullansin. Bunda Oʻzbekiston mebel va yogʻochsozlik sanoati korxonalari uyushmasiga, shu jumladan, mahalliy mebel va yogʻochsozlik mahsulotlarini xorijiy bozorlarga olib chiqishga koʻmaklashish, ishlab chiqaruvchilar faoliyatini qoʻllab-quvvatlash uchun xorijiy dizayner, texnolog va marketolog kabi mutaxassislarni jalb qilish, talab yuqori boʻlgan mutaxassisliklar boʻyicha oʻquv kurslarini tashkil etish kabi ustuvor yoʻnalishlardagi vazifalarni amalga oshirish uchun asoslantirilgan hisob-kitoblarga muvofiq Savdoga koʻmaklashish jamgʻarmasi hisobidan 5 mlrd soʻm miqdorida mablagʻ ajratiladi. 15. Bosh vazir oʻrinbosari J.A. Xodjayev ikki oy muddatda mebel ishlab chiqaruvchilarni xom ashyo bilan barqaror taʼminlashning zamonaviy mexanizmlari yuzasidan taklif ishlab chiqsin. 16. Investitsiyalar, sanoat va savdo vazirligi bir oy muddatda mebel va yogʻochsozlik mahsulotlari bozorida sogʻlom raqobatni taʼminlash, iqtisodiyot tarmoqlariga zarar yetkazilishi xavflarini aniqlash va bartaraf etish, demping holatlariga yoʻl qoʻymaslikka oid qonunchilik hujjatlari ijrosiga qaratilgan amaliy chora-tadbirlarni koʻrsin. 17. Bosh vazir oʻrinbosarlari J.A. Qoʻchqorov hamda J.A.Xodjayev ikki oy muddatda: (a) mazkur qarorning 1-bandida belgilangan 2025 — 2028-yillarga moʻljallangan maqsadli koʻrsatkichlarni hududlar kesimida; (b) 2025 — 2028-yillarda mebel va yogʻochsozlik sanoati yoʻnalishlarida amalga oshiriladigan investitsiya loyihalarini ishga tushirishning yigʻma parametrlarini tasdiqlasin. 18. Savdo-sanoat palatasi manfaatdor vazirlik va idoralar bilan birgalikda ikki oy muddatda qonunchilik hujjatlariga mazkur qarordan kelib chiqadigan oʻzgartirish va qoʻshimchalar toʻgʻrisida Vazirlar Mahkamasiga takliflar kiritsin. 19. Qaror ijrosini har chorakda muhokama qilib borish, ijro uchun masʼul idoralar faoliyatini muvofiqlashtirish va nazorat qilish Bosh vazir oʻrinbosari J.A. Qoʻchqorov zimmasiga yuklansin.